Nýtt Ungmennaráð UMFÍ kom saman í fyrsta sinn í þjónustumiðstöð UMFÍ í gærkvöldi . Ráðið er skipað tíu ungmennum á aldrinum 16 – 25 ára og koma þau víðs vegar af landinu . Hlutverk ráðsins er m.a. að fara með mál og verkefni í umboði stjórnar UMFÍ og vera ungmennafélagshreyfingunni til ráðgjafar varðandi helstu verkefni UMFÍ . Á þessum fyrsta fundi skipti ráðið með sér hlutverkum . Ástþór Jón Tryggvason ( USVS ) var kosinn formaður og Sveinn Ægir Birgisson ( HSK ) varaformaður . Embla Líf Hallsdóttir ( UMSK ) og Dagbjört Ósk Jóhannsdóttir ( HSV ) eru nýir skemmtanastjórar og þau Eiður Andri Guðlaugsson ( ÍA ) og Soffía Meldal Kristjánsdóttir ( UDN ) eru samfélagsmiðlastjórar Ungmennaráðs UMFÍ . Meðstjórnendur í ráðinu eru Halla Margrét Jónsdóttir ( ÍA ) , Hlynur Snær Vilhjálmsson ( UMFN ) , Kolbeinn Þorsteinsson ( ÍBR ) og Rúna Njarðardóttir ( UMSK ) . Kolbrún Lára Kjartansdóttir , fyrrverandi formaður Ungmennaráðsins , hvatti ráðið til þess að vera duglegt og ófeimið við að koma skoðunum sínum á framfæri . „ Þið eigið frábæran tíma framundan og ég hvet ykkur til þess að nýta tíma og krafta ykkar vel “ sagði Kolbrún Lára enn fremur . Ungmennaráðstefnan Ungt fólk og lýðræði er meðal verkefna sem ráðið stendur fyrir . Ráðstefnan hefur farið fram undanfarin tíu ár . Á viðburðinum koma saman um 90 ungmenni alls staðar af landinu og hefur viðburðurinn fest sig í sessi á meðal mikilvægustu viðburða fyrir ungt fólk á Íslandi . UMFÍ bíður nýtt ráð velkomið til starfa og þakkar um leið fráfarandi ráði fyrir góða vinnu og samstarf . Nokkrar myndir frá fyrsta fundi Ungmennaráðs UMFÍ .